Blanár, Juraj, podpredseda NR SR (2021-05-12):
Ďakujem za slovo, pán podpredseda. Ctená snemovňa, vážené panie poslankyne, páni poslanci, úplne jasne hneď na začiatku svojho vystúpenia chcem zadeklarovať, že poslanecký klub strany SMER – sociálna demokracia tento návrh podporí, a myslím si, že je správny. A je to len prvý krok, ktorý je potrebné urobiť, aby sa napravili všetky škody, ktoré tu za ostatný rok vláda svojou zlou politikou v pandémii spôsobila. A ja sa budem snažiť niektoré veci aj možno doplniť k predkladateľovi, pretože je toho toľko, že by sa tu dalo rečniť veľmi dlho, ale je potrebné predovšetkým povedať tie zásadné veci. Slovenská republika z hľadiska pomoci, tu bolo už povedané, že v rámci eurozóny patrí úplne na chvost, ale povedali to aj iné rebríčky, ktoré skonštatovali, že z hľadiska pomoci patríme úplne kdesi na záver. Bol to Medzinárodný menový fond, boli to aj rôzne ekonomické týždenníky alebo správne noviny, ktoré urobili takýto rebríček. A Slovenská republika patrila aj v rámci V4 úplne na koniec a to aj kvôli tomu, že mali sme tu najhoršiu situáciu, ktorá vôbec v rámci V4 v prepočte na milión obyvateľov nastala v prípade napríklad obetí, ale pomoc bola absolútne najnižšia. Ale keďže sa hovorí teraz o deťoch, tak je potrebné povedať tú najdôležitejšiu vec, a to je predovšetkým školstvo a predškolské zariadenia. My sme podporovali všetky opatrenia, ktoré sme si mysleli, že sú zmysluplné v súvislosti s bojom s pandémiou. Ale ak sa niečo nezvládlo z hľadiska pandémie okrem tých vecí, ktoré som naznačil a ešte možno ich aj pomenujem, tak to bolo predovšetkým školstvo. A za to nesie priamo zodpovednosť jeden z koaličných partnerov, a je to SaS, a, samozrejme, aj všetky ostatné koaličné strany. Ale podotýkam, predovšetkým SaS. Pretože ak krajiny, kde bojovali s pandémiou, posledné, čo zatvárali, tak boli školy a prvé, čo otvárali pri zlepšení podmienok, boli školy, tak u nás na Slovensku to bolo naopak. A práve preto tento návrh je tu, aby všetky tie náklady, ktoré sa ani nedajú úplne vyčísliť, pretože ony sú nevyčísliteľné, pretože tam boli dopady aj iné, psychické, aspoň takýmto spôsobom treba refundovať. To nie je len o tom, že museli si zadovážiť zariadenia informačných technológií, aby mohli byť napojení na tzv. výuku online alebo potom pripojení na dáta a tak ďalej, ale tu predovšetkým ide aj o inú ujmu, a to spôsobovalo obrovské ťažkosti všetkým, ktorí boli do toho zapojení, a predovšetkým rodičom. To treba úplne otvorene povedať. A bola to práve koalícia, ktorá napríklad aj v spojení s tým, čo teraz popisujem, nebola ochotná nám podporiť zákon o pandemickej óčeerke, aby bol zohľadnený a započítaný aj do sociálneho poistenia pre výpočet dôchodku. Expert, dokonca SaS, bývalý minister Mihál povedal, že ten návrh bol dobrý. Ten, čo pripravuje pre SaS a pre všetkých sociálne, teda podklady pre sociálne zákony, povedal, že je dobrý, ale vy ste to odmietli. A pýtame sa: Prečo? Lebo opozícia? Ale veď tuto treba pozerať na ľudí, dámy a páni! Ľudia sú za tým a tí budú trpieť. Budú trpieť dopadmi, ktoré ešte len teraz prídu a budú sa preukazovať až teraz, neskôr. Finančné prostriedky, pretože to je najčastejšia argumentácia. Ja vám pripomeniem, dámy a páni, že strana SMER – sociálna demokracia tu vládla štyri roky. Potom mala prestávku dva roky, kde pravicová vláda urobila také škody, že sme to museli ďalších osem rokov naprávať. Odovzdali ste nám krajinu, ktorá mala 15-percentnú nezamestnanosť. Slávny pán minister Mihál, ktorý bol ministrom práce, sociálnych vecí, nechal na účte na podporu politiky zamestnanosti veľkú nulu. To určite potvrdí aj exminister Richter, ktorý tu vedľa mňa sedí. Veľkú nulu! Lebo zákerne ste to chceli ukázať, á, tá druhá vláda, ktorá príde po nás, tak nech tam má nulu. Lebo toto sú pravicové vlády, toto sú tie vaše liberálne prístupy, tak ako to voľakedy urobil Dzurinda, ktorý prijal tuším 27 zákonov pred voľbami a keď sa vrátili, tak ich rýchlo zrušil, pretože tie zákony mali byť nášľapnou mínou pre budúce vlády, ktoré prídu po nich. A toto je presne aj vaša politika! Dámy a páni, finančné prostriedky vždy boli a budú, len je potrebné s nimi dobre narábať a my sme boli v hospodárení naozaj veľmi dobrí. A to, podotýkam, aj preto, lebo sme chceli sa zodpovedne vždy správať, lebo sme my podporili v opozícii ústavný zákon o rozpočtovej zodpovednosti. Kto by to urobil z vás? Ktorá strana? My sme si sami v opozícii napravili aj, nastavili pravidlá s tým, že keď raz prídeme do vlády, tak chceme hospodáriť rozumne. Aj sa to ukázalo. Odovzdali sme vám krajinu, ktorá bola s najnižším dlhom, 48 %. Odovzdali sme vám krajinu s najnižšou nezamestnanosťou, 5 %, a s najvyššou zamestnanosťou. Odovzdali sme vám krajinu, ktorá bola už blížiaca sa k nulovému deficitu. Dámy a páni, a kde sa nachádzame dnes? Popritom všetkom, čo sme urobili, tak sme dokázali aj ľuďom dať. Trináste dôchodky sme pripravili. Trináste, štrnáste platy. Dotovali sme dopravu pre dôchodcov, tzv. doprava zdarma. Rovnako sme obedy deťom dali. A mohol by som pokračovať, príplatky, nočné, za sviatky a tak ďalej a tak ďalej. Mali sme veľmi silný sociálny dialóg a dokázali sme štyridsiatimi ôsmimi percentami odovzdať krajinu a vy ste hovorili, že prázdna špajza, lebo to je mantra, ktorú ste sa naučili od vášho lídra pána Matoviča, ktorý neustále hovoril nepravdy a pokračuje v tom aj teraz. Mnohí vaši koaliční partneri a poslanci to hovoria, ako napríklad pán Krošlák, že neustále bol klamárom, manipuloval. A v opozícii to fungovalo, ale vo vláde to už nefunguje. Čiže peňazí máte dosť. A v tomto prípade to radi podporíme, aby ste to mohli vyplatiť tým deťom, lebo nie je pravda, že ich nemáte dosť. Ak ste boli schopní dať podľa niektorých zdrojov, ja budem citovať pána predsedu finančného výboru Mariána Viskupiča, 650 miliónov na plošné testovanie, tak nedokážete dať 330 miliónov deťom? A rodinám, ktoré môžu takýmto spôsobom aspoň ako-tak sanovať tie náklady zvýšené, ktoré s tým mali? To určite môžete. Ak ste mohli dať rôznym Miškovičom, špeciálnym právnikom, ktorí mávnutím prútika dostali 850-tisíc len tak, zmluvy alebo ďalšie rozdávania, ktoré ste robili pre svojich, pre svojich blízkych, ako je napríklad štátny tajomník, tzv. MOM-ky, kde dostali 33-tisíc paušálne a nemuseli otestovať nikoho. Tým nechcem povedať, že netestovali, ale nikdy nikto nevedel, ako to v skutočnosti bolo. Čiže z tohto dôvodu je aj morálne právo a povinnosť vás, aby ste zahlasovali za takýto návrh zákona, aby ste podporili zmierniť všetky tie dopady, ktoré rodiny s deťmi počas pandémie, ktorú ste nezvládli; dôkazom toho, že ste ju nezvládli, je, že bola výmena vlády a predsedu vlády; tak by ste to mali teraz podporiť a pomôcť. A podotýkam, toto je len začiatok, ktorý sa snažíme – a teraz v tomto prípade opoziční predstavitelia – predložiť, lebo je potrebné, aby ste pokračovali v ďalších veciach. Máme tu 16-tisíc gastroprevádzok, ktoré úplne zanikli, 35-tisíc nezamestnaných, 11-tisíc živnostníkov za minulý rok zavesilo svoju živnosť na klinec. A môžem pokračovať ďalej, hotelieri a tak ďalej, spackaná pomoc alebo presnejšie nepomoc za prenájmy. Ale zázračné penzióny pre pána Sulíka, ktorý na 30 lôžok dostanú 880-tisíc. Keby som mal vymenovať množstvo týchto vecí, prešľapov a týchto netransparentných vecí, ktoré ste tu narobili, tak by som ani neskončil. Ale v tomto prípade vás chcem len požiadať, aby ste boli zodpovední a pristúpili k tomuto návrhu zákona ako jedno z tých maličkostí, ktoré môžete teraz urobiť pre deti a rodiny s deťmi, a podporili tento návrh zákona, za ktorý, som presvedčený, že všetci tak ako tu sme, by sme mali jednomyseľne zahlasovať. Bez akýchkoľvek výhrad. Takže vás chcem požiadať o podporu tohto zákona. Náš poslanecký klub strany SMER – sociálna demokracia za tento návrh zákona zahlasuje. Ďakujem.